Millega te raha hakkate teenima?
Raha hakkame teenima esmalt inverterite müügiga, kuid samuti veel juurdepakutavate lisateenustega nagu toote pikendatud garantii müük ja kasutajaliidese kasutamine. Samuti on Ubikul plaan tuua turule veel uusi tooteid, seal hulgas energiasalvestuse lahendusi, mis aitavad efektiivistada veelgi päikeseenergia kasutamist.
Miks olete just teie see üks kümnest idufirmast, kes ei lähe pankrotti?
Väga hea küsimus! Olen lähtunud alati printsiibist, et tee rohkem ja siis on ka suurem tõenäosus õnnestuda. Selliste innovatiivsete lahenduste turuletoomisel lihtsalt peabki paratamatult rohkem pingutama ja kogu aeg hands-on olema, kuna konkurents on väga tihe. Ja tihti isegi sellest ei pruugi piisata, vaid peab olema õnne ja loomulikult tugev ja toimiv meeskond, mis on kõige alus.
Mida teil täna kõige rohkem vaja on?
Täna oleme jõudnud tootega testimise ja sertifitseerimise faasi, mille käigus on vajadus teha tõenäoliselt veel mitmeid parandusi, et läbida kõik vajalikud katsed, et alustada toote müügi ja paigaldusega üle Euroopa Liidu. Kuigi meie tehnoloogia patent on just unikaalsel juhtimisalgoritmil, on tegemist keerulise riistvara arendusega, mis eeldab oluliselt suuremat kapitalivajadust ja ajakulu, kui näiteks ainult tarkvaraarenduste puhul. Ettevõte vajab täna häid partnereid, kellega toodet testida ja turule tuua, see on võtmekoht, kuid samuti vajab ettevõte palju lisarahastust, et kiirendada oma protsesse ja jõuda edukalt turule.
Mida te järgmise 12 kuu jooksul saavutate?
Järgmise 12 kuu jooksul on toode Euroopa Liidu turul ja jätkuarendus käib tootearenduse osas. Samuti oleme selle aja jooksul tõenäoliselt alustanud ettevalmistusi teistele turgudele sisenemist väljaspool Euroopa Liitu.
“Nädala idufirma” on rubriik, kus me tutvustame igal nädalal mõnd põnevat Eesti idufirmat, kes tahab maailma muuta.